 NA KALUME KAZUNGU NI afueni kwa mamia ya wasafiri baina ya Lamu na Garsen baada ya mawe kupangwa kufunika eneo la Gamba lililosombwa na mafuriko yaliyobeba mchanga uliokuwa ni sehemu muhimu ya barabara majuma mawili yaliyopita. Eneo hilo la barabara lenye urefu wa karibu nusu ya kilomita lilikuwa limegeuka mto wenye maji mengi badala ya barabara,hali ambayo ilikuwa imelemaza kabisa usafiri kwenye barabara kuu ya Lamu-Witu-Garsen. Kwa kipindi cha majuma mawili sasa, wasafiri waliokuwa wakitoka Lamu kuelekea Mombasa na wale wa Mombasa kuingia Lamu hawangeweza kuvuka eneo la Gamba. Aliyekuwa na azma ya kusafiri kwenye barabara hiyo alilazimika kusafiri kwa magari na kisha kushuka na kutumia madau madogo ambayo yalikuwa yakitumika kuwavukisha.